‘ชัยสิทธิ์’เสี่ยพันล้านทิ้งTFD
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ยกขาย‘สุมาลี อ่องจริต’19%
โยกเงินกระจายซื้อหุ้นตัวใหม่โพสต์ทูเดย์ — “ชัยสิทธิ์ วิริยะเมตตากุล” เสี่ยพันล้านถอนตัวจาก TFD ขายหุ้นเฉียด 20% ให้ “สุมาลี อ่องจริต” โยกเงินลงทุนเข้าหุ้นเป้าหมายใหม่ 
นายชัยสิทธิ์ วิริยะเมตตากุล เสี่ยรายใหญ่ เจ้าของพอร์ตลงทุนพันล้านบาท เปิดเผยว่า ได้ขายหุ้นบริษัท ไทยพัฒนาโรงงานอุตสาหกรรม (TFD) รวมทั้งลูกๆ และน้องสาว จำนวน 120 ล้านหุ้น หรือคิดเป็น 18.81% ของทุนเรียกชำระแล้ว ส่งผลให้เหลือหุ้นที่ถือโดย นายพิสุทธิ์ วิริยะเมตตากุล บุตรชาย จำนวน 60.90 ล้านหุ้น หรือ 9.55% เท่านั้น 
สาเหตุการขายหุ้นเพื่อลดสัดส่วนจากที่ถืออยู่ 28% และไม่ต้องการจัดทำคำเสนอซื้อหุ้น (เทนเดอร์ออฟเฟอร์) ส่วนหุ้นที่ลูกชายถืออยู่นั้น อนาคตจะขายหรือไม่ ยังไม่ได้ตัดสินใจ
“ผมและลูกๆ ถือหุ้น TFD มา 7 ปี ซื้อสะสมเก็บมาเรื่อยๆ จนเกินจุดที่ต้องทำเทนเดอร์ออฟเฟอร์ ผมมี 2 ทางเลือกคือ การทำเทนเดอร์กับการลดสัดส่วนลง ซึ่งหลังขายหุ้นแล้วจะถอนตัวออกจากการเป็นกรรมการใน TFD” 
สำหรับนางสุมาลี อ่องจริต ผู้ที่ซื้อหุ้นจากกลุ่มนายชัยสิทธิ์นั้น เสี่ยรายใหญ่ ยืนยันว่า ไม่มีส่วนเกี่ยวข้องหรือรู้จักกัน 
“ผมจะนำเงินที่ขายหุ้น TFD กระจายลงทุนหุ้นอีกหลายตัว เช่น ซื้อหุ้นบริษัทน้ำมันพืชไทย (TVO) เพิ่ม มองว่าเป็นหุ้นที่มีกำไรดี ราคาไม่สูง” นายชัยสิทธิ์ กล่าว
นางสุมาลี กล่าวว่า ไม่ได้เป็นตัวแทนเข้าไปถือหุ้นแทนใคร ซึ่งหุ้น TFD ที่ซื้อมา 120 ล้านบาท เป็นการซื้อส่วนตัว การเข้าไปถือหุ้นครั้งนี้มีแผนจะทำให้เกิดประโยชน์กับ TFD หลังเป็นกรรมการแล้ว
“ระยะใกล้ยังไม่คิดซื้อเพิ่ม คิดว่า 19% พอแล้ว” ภายหลังการซื้อหุ้นทำให้นางสุมาลีถือหุ้น TFD รวม 122 ล้านหุ้น คิดเป็น 19.13% 
นางสุมาลี กล่าวอีกว่า การลงทุนของตัวเองเป็นการลงทุนระยะยาว ไม่ใช่การเก็งกำไร และอีกบทบาทหนึ่งของเธอคือ การเป็นตัวแทนของกองทุนต่างประเทศ จึงมักเห็นชื่อเธอเป็นกรรมการในบริษัทจดทะเบียนหลายแห่ง ในฐานะตัวแทนของกรรมการ 
ดังนั้น ภายหลังการเปลี่ยนแปลงผู้ถือหุ้น ส่งผลให้กลุ่มนายอภิชัย เตชะอุบล ถือหุ้นใหญ่ 49% กลุ่มนายชัยสิทธิ์ วิริยะเมตตากุล 9.94% และนางสุมาลี อ่องจริต 19.13% 
ด้านนายสิทธิชัย วงศ์ถาวรกิจ กรรมการผู้จัดการใหญ่ บริษัท ฝาจีบ (CSC) กล่าวว่า บริษัท โตโยไซกัน ไกชา (TSK) ผู้ถือหุ้นใหญ่ CSC ได้ขายหุ้น 13.87 ล้านหุ้น หรือ 26.27% ให้บริษัท เจแปน คราวน์คอร์ค (JCC) ส่งผลให้การถือหุ้นของ TSK เหลือ 10% และ JCC เพิ่มขึ้นเป็น 37.58% โดย TSK ยังเป็นผู้ถือหุ้นใหญ่ 99.99% ใน JCC
ทั้งนี้ TSK ได้ขายหุ้นให้ JCC นอกตลาดหลักทรัพย์ เมื่อวันที่ 10 มี.ค. 2553 จำนวน 13.87 ล้านหุ้น ราคาหุ้นละ 16.90 บาท โดยได้รับการผ่อนผันการทำคำเสนอซื้อทั้งหมด